# சாஸ்திரமும் கருணையும்

மாறனேரியிலே ராமானுஜ தாசர் என்பார் ஒருத்தர் ‘அவன் வருகிறபடியை கண்டு கடக்க போவென்பதே! நாலடி விலகிப் போதல், இல்லையாகில் ஒரு முழுக்கிட்டுக் கொள்ளுதல் செய்யவன்றோ அடுப்பது?’ என்ன, சண்டாளனேயாகிலும் ஆர்த்தமான ஸமயத்தில் அல்லாதார் விலகிப் போவார், த்விஜனாகில் அவன் விலகுவான் என்று விதி விஷேசித்த அம்சம் அறிந்ததே என்று அவர்கள் சொல்ல, "கெடுவிர் காள்! விதி பூர்வகமாயோ க்ருபை இருப்பது?"என்று அருளிச்செய்தார்.

மாறனேரி எனும் ஊரில் அந்தணர்கள் சிலர் ஒற்றையடிப்பாதையில் சென்று கொண்டிருந்த போது எதிரே தாழ்குலத்தவன் ஒருவன் மிகப் பெரும் தலைச்சுமையுடன் வந்து கொண்டிருந்தான். அது மிகவும் குறுகிய ஒற்றையடிப் பாதையாகையால் ஒரே சமயத்தில் எதிரெதிரில் இருவர் செல்ல இடம் இல்லாமல் இருந்தது. எனவே அவனை விலகிப் பின் சென்று வழிவிடும்படி அந்தணர்கள் அவனிடம் கூறிக் கொண்டிருந்தனர். அப்போது ராமானுஜர் என்பவர் அவனை விலகிப் போகச் சொல்கிறீர்களே, நீங்கள் தான் விலகிப் போனால் என்ன? விலகிப் போக முடியவில்லையானால் அவனைத்தாண்டிச் சென்ற பிறகு, (தீண்டி இருந்தால்) ஒருமுறை நீங்கள் நீராடிவிட்டால் தான்? என்று கூறினாராம்.

அதற்கு அந்த அந்தணர்கள் “எதிரே வருபவன் தலைச் சுமையுடன் வருபவன் ஆனால் மற்றவர்கள் அவனுக்கு வழிவிட வேண்டும்; அந்தணர்களுக்குத் தலைச்சுமையுடன் வருபவனும் வழிவிட வேண்டும் என்று சாத்திரம் சொல்லுகிறதே? இப்போது இவன் எங்களுக்கு வழிவிட வில்லையானால் அந்த சாத்திர விதியன்றோ மீறப்பட்டதாகும்?” என்றார்களாம்.

அதற்கு ராமானுஜ தாசர் , “சாத்திரம் அப்படிச் சொல்வது உண்மைதான். ஆனால் இவ்வளவு பெரிய சுமையுடன் வருகிறானே என்று அந்தணர்களாகிய நீங்களே கருணையுடன் விலகி அவனுக்கு வழிவிட்டுவிட்டால் அதை சாத்திரம் தடைசெய்து விடுமோ? கருணை என்பது சாத்திரத்தை கொண்டோ உண்டாகிறது?” என்று கேட்டாராம்.

**வைணவ ஆச்சாரியரின் வாழ்வும் வாக்கும் 64**

**மனுஸ்மிரிதி யாருக்குயார் வழிவிடவேண்டும் என்று கூறுகிறது 6:138 - 139**

**மஹாபாரதமும் சொல்கிறது. வனபர்வம் 35-1**